4. NŪDARBEIBA
Kas ir Jezus Kristus?
1. Kas ir Jezus Kristus?
Pyrms Jezus pīdzyma kai cylvāks iz zemis, jis beja goreiga byutne i dzeivuoja dabasūs. (Jōņa 8:23.) Jezus beja pats pyrmais, kū radeja Dīvs, i jis paleidzēja radeit vysu puorejū. Jis ir vīneigais, kū Jehova radeja vīns pats, deļtuo jū sauc par Dīva ”vīnpīdzymušū” Dālu. (Jōņa 1:14.) Jezus beja nu Dīva pylnvaruots, lai runuotu juo vuordā, deļtuo jis ir saukts i par ”Vōrdu”. Izlosi Salamana Pamācības 8:22, 23, 30; Kolosīšim 1:15, 16.
2. Deļkuo Jezus atguoja iz zemi?
Dīvs syuteja sovu Dālu iz zemi, puorcaldams nu dabasim juo dzeiveibu ebreju jaunovys Marejis kliepī. Jezus tāvs nabeja nivīns nu cylvākim. (Lukasa 1:30–35.) Jezus atguoja iz zemi, 1) lai vuiceitu patīseibu par Dīvu, 2) lai paruodeitu mums pīmāru, kai piļdeit Dīva grybu pat gryutūs apstuokļūs, i 3) lai atdūtu sovu piļneigū dzeiveibu kai izpierkumu. Izlosi Mateusa 20:28.
3. Deļkuo mums ir vajadzeigs izpierkums?
Izpierkums ir moksa par kaida cylvāka atbreivuošonu nu nuovis brīsmom. (2. Mozus 21:29, 30.) Dīva nūdūms nabeja, kab cylvāki nūvacuotu i miertu. Kai tū var zynuot? Dīvs breidynuoja pyrmū cylvāku Odumu, ka napaklauseibys gadīnī jis nūmiers, deļtuo ka napaklauseiba ir grāks. Tai tod, jo Odums nasagrākuotu, jis nikod nanūmiertu. (1. Mozus 2:16, 17; 5:5.) Bībele paskaidroj, ka nuove ”nōce” pasaulī Oduma vainis deļ. Jis vysim sovim piecnuociejim nūdeve grāku, a struope par grāku ir nuove. Deļtuo ir vajadzeigs izpierkums, lai mes tyktu atbreivuoti nu nuovis, kū asam īmontuojuši nu Oduma. Izlosi Romīšim 5:12; 6:23.
Kas varēja samoksuot izpierkumu, lai atbreivuotu myus nu nuovis? Kod nūmierstam, mes samoksojam vīneigi poši par sovim grākim. Nivīns napiļneigs cylvāks navar samoksuot par cytu cylvāku grākim. Izlosi Psalmu 49:8–10.
4. Deļkuo Jezum beja juomierst?
Pretstotā mums, Jezus beja piļneigs. Tai tod jam nabeja juonūmierst par sovim grākim, deļtuo ka jis nikod nagrākuoja. Jezus nūmyra na par sovim, a par cytu grākim. Dīvs aiz sovys leluos mīlesteibys pret cylvākim syuteja sovu Dālu nūmiert par mums. Taipat i Jezus paruodeja mīlesteibu pret mums, paklauseidams sovam Tāvam i atdūdams sovu dzeiveibu par myusu grākim. Izlosi Jōņa 3:16; Romīšim 5:18, 19.
5. Kū šudiņ dora Jezus?
Byudams iz zemis, Jezus dzīdynuoja slymūs, augšoncēle myrušūs i padareja vīgluokys cylvāku cīsšonys. Tai Jezus paruodeja, kū jis nuokūtnē dareis deļ vysim Dīvam paklauseigim cylvākim. (Mateusa 15:30, 31; Jōņa 5:28.) Piec tam kod Jezus nūmyra, Dīvs jū cēle augšā kai goreigu byutni, i jis atsagrīza dabasūs. (1. Pītera 3:18.) Tī, atsasieds pi Dīva Jehovys lobuos rūkys, Jezus suoce gaideit, kod Jehova jam dūs varu puor vysu zemi. (Ebrejim 10:12, 13.) Niu Jezus ir kieneņš, kas volda nu dabasim, i itū lobū viesti juo sekuotuoji sludynoj vysā pasaulī. Izlosi Daniēla 7:13, 14; Mateusa 24:14.
Dreiž Jezus izmontuos sovu kieneņa varu, lai dareitu golu vysom cīsšonom i tim, kas dora ļaunu. Vysi, kas tyc Jezum i paklausa jam, varēs dzeivuot paradizē iz zemis. Izlosi Psalmu 37:9–11.
ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn